open-index/open-wikipedia-markdown huggingface dataset:
Οι Ηλίθιοι

**Οι Ηλίθιοι** (Αγγλ. *Fools*) είναι ο τίτλος ενός θεατρικού έργου του Αμερικανού συγγραφέα Νιλ Σάιμον. Πρόκειται για μια ανάλαφρη ρομαντική κωμωδία που διαδραματίζεται σε ένα χωριουδάκι της Ουκρανίας στα τέλη του 1800.

## Παραγωγή
Η πρώτη παράσταση δόθηκε στο Μπρόντγουεϊ της Νέας Υόρκης στις 6 Απριλίου του 1981 στο θέατρο "*Ευγένιος Ο' Νιλ*". Τη σκηνοθεσία υπέγραψε ο Μάικ Νίκολς και τους πρωταγωνιστικούς ρόλους ερμήνευσαν οι Τζον Ρουμπινστάιν, Χάρολντ Γκουλντ, Φλόρενς Στάνλεϊ και Πάμελα Ριντ.

Θρυλείται ότι το έργο γράφτηκε στα πλαίσια ενός διακανονισμού στο διαζύγιο του Νιλ Σάιμον από τη σύζυγό του. Ο Σάιμον της παραχωρούσε τα κέρδη του από την επόμενη θεατρική του δουλειά και έτσι αποφάσισε να γράψει ένα υποδεέστερο έργο που δεν θα ανέβαινε για πολλές παραστάσεις. Με δεδομένο ότι το έργο κατέβηκε μετά από 40 παραστάσεις, πέτυχε το στόχο του. Έκτοτε βέβαια το έργο έχει ανεβεί αμέτρητες φορές από θιάσους σε όλο τον κόσμο. 

Το 1990 και με την άδεια του συγγραφέα το έργο μεταφέρθηκε σε μιούζικαλ. Εκτός από το ανανεωμένο λιμπρέτο, τη μουσική και τα 14 τραγούδια, προσετέθη και ένας επιπλέον χαρακτήρας.

## Υπόθεση
Η ιστορία διαδραματίζεται σε ένα μικρό χωρίο της Ουκρανίας, το Κουλιέντσικοφ. Ο δάσκαλος Λεόν Τολτσίνσκι καταφθάνει στο χωρίο και μετά από μερικές επεισοδιακές συναντήσεις με τους όχι και τόσο ευφυείς κατοίκους του χωριού θα βρει το σπίτι του νέου του εργοδότη, Ζουμπρίτσκι. Εκεί θα γνωρίσει τη σύζυγό του Λένια και την κόρη τους Σοφία την οποία και θα ερωτευθεί παράφορα. Θα παρατηρήσει όμως πάλι ότι και αυτή είναι το ίδιο αν όχι περισσότερο αδαής όσο και οι υπόλοιποι.

Σύντομα θα ανακαλύψει οτι η ηλιθιότητα των κατοίκων δεν είναι συμπτωματική αλλά το αποτέλεσμα μιας κατάρας που βασανίζει την περιοχή για 200 χρόνια, και πως θα πέσει και ο ίδιος θύμα της αν δεν καταφέρει σε 24 ώρες να εκπαιδεύσει τη Σοφία ή να παντρευτεί μια απόγονο της οικογένειας του ανθρώπου που έριξε την κατάρα...

## Χαρακτήρες
**Λεόν Στεφάνοβιτς Τολτσίνσκι*
**Σοφία Ιρένα Ελένια Ζουμπρίτσκι*
**Γκρεγκόρ Μιχαήλοβιτς Μπρεζνόφσκι Φιοντόρ Γιουσέκεβιτς* (τον αποκαλούν "Κόμη Γκρεγκόρ")
**Δόκτωρ Νικολάι Ζουμπρίτσκι*
**Λένια Ζουμπρίτσκι*
**Κάτι Κάτι Σνέτσκι*
**Μίσκιν*
**Σλόβιτς-Μπεν Μακόλεϊ*
**Γιέντσνα*
**Ο Μάγιστρος*

## Εξωτερικοί σύνδεσμοι
*''Οι Ηλίθιοι'' στην Internet Broadway Database.
*Άρθρο στην Καθημερινή

Ηλίθιοι, Οι
Ένα καπέλο γεμάτο βροχή

Το ***Ένα καπέλο γεμάτο βροχή*** (αγγλ.:  ***A Hatful of Rain***) είναι Αμερικανική δραματική ταινία του 1957, σε σκηνοθεσία Φρεντ Τσίνεμαν. Το σενάριο το έγραψαν οι Άλφρεντς Χέιζ, Καρλ Φόρμαν και Μάικλ Γκάτσο, με τον τελευταίο να γράψει το θεατρικό έργο, το 1955, στο οποίο βασίστηκε και το σενάριο της ταινίας. Πρωταγωνιστούν οι Εύα Μαρί Σέιντ και ο Ντον Μάρεϊ.

## Πλοκή

Το έργο διαπραγματεύεται ένα θέμα ταμπού για την εποχή που γράφτηκε, αυτό του εθισμού στα ναρκωτικά. Το σκηνικό είναι ένα φτωχικό διαμέρισμα στις εργατικές κατοικίες. Ο Τζόνι επιστρέφει από τον πόλεμο της Κορέας όπου κατά την παραμονή του σε στρατιωτικό νοσοκομείο έχει εθιστεί στη μορφίνη. Ο κρυφός εθισμός του θα τον αποξενώσει από τους υπόλοιπους κάτοικους του σπιτιού, την έγκυο σύζυγο του Σήλια και το μικρότερο αδερφό του Πόλο. Η άφιξη του πατέρα του λίγο αργότερα θα περιπλέξει ακόμα πιο πολύ τα πράγματα και θα οδηγήσει στην δραματική κορύφωση.

## Πληροφορίες
Η θεατρική παράσταση ανέβηκε για πρώτη φορά στις 9 Νοεμβρίου του 1955 στη Νέα Υόρκη. Έκλεισε ένα χρόνο αργότερα, μετά από 398 συνολικά παραστάσεις. Τη σκηνοθεσία υπέγραψε ο Φρανκ Κορσάρο και τους πρωταγωνιστικούς ρόλους ερμήνευσαν οι Μπεν Γκαζάρα, Σέλλεϊ Γουίντερς και Άντονι Φραντσιόζα.

Δυο χρόνια μετά την θεατρική του πρεμιέρα το έργο μεταφέρθηκε στον κινηματογράφο από τον ίδιο το συγγραφέα και τους Άλφρεντ Χέιζ και Καρλ Φόρμαν. Τη σκηνοθεσία ανέλαβε ο Φρεντ Τσίνεμαν και στους πρωταγωνιστικούς ρόλους εμφανίστηκαν οι Ντον Μάρεϊ, Εύα Μαρί Σέιντ και (επαναλαμβάνοντας την ερμηνεία του από την θεατρική παράσταση) ο Άντονι Φραντσιόζα. Η ταινία κέρδισε αρκετές υποψηφιότητες σε διάφορα βραβεία και φεστιβάλ με σημαντικότερες την υποψηφιότητα του Άντονι Φραντσίοζα για Όσκαρ Ά Ανδρικής Ερμηνείας και αυτή του σκηνοθέτη Φρεντ Τσίνεμαν για το Χρυσό Λιοντάρι στο Φεστιβάλ της Βενετίας. Ο συν-σεναριογράφος Καρλ Φόρμαν ήταν την εποχή που γυρίστηκε η ταινία στη Μαύρη Λίστα του Χόλυγουντ. Το όνομα του προστέθηκε στη λίστα των συντελεστών της ταινίας το 1998, 14 χρόνια μετά το θάνατό του.

## Χαρακτήρες
**Ο Πατέρας*
**Τζόνι* (ο πρωτότοκος γιος)
**Σήλια* (σύζυγος του Τζόνι)
**Πόλο* (ο μικρότερος αδερφός)
**Τσάκι* (ο ναρκομανής φίλος του Τζόνι)
**Ο "Μάνα"* (άνθρωπος του υποκόσμου)
**Ο Απλς* (το δεξί χέρι του Μάνα)
**Πούτσκι* (μια αριστοκράτισσα ναρκομανής)

## Παραπομπές


## Εξωτερικοί σύνδεσμοι
*
    

Κατηγορία:Ταινίες του 1957
Κατηγορία:Αγγλόφωνες ταινίες
Κατηγορία:Αμερικανικές ταινίες της δεκαετίας 1950
Κατηγορία:Αμερικανικές ασπρόμαυρες ταινίες
Κατηγορία:Αμερικανικές δραματικές ταινίες
Κατηγορία:Ταινίες βασισμένες σε θεατρικά έργα
Κατηγορία:Ταινίες με μουσική σύνθεση Μπέρναρντ Χέρμαν
Κατηγορία:Ταινίες σε σενάριο Καρλ Φόρμαν
Κατηγορία:Ταινίες σε σκηνοθεσία Φρεντ Τσίνεμαν
Κατηγορία:Ταινίες συσχετιζόμενες με ναρκωτικά
Κατηγορία:Ταινίες παραγωγής 20th Century Fox
Κώστας Λουμπούτης

Ο **Κώστας Λουμπούτης** (10 Ιουνίου 1979) είναι Έλληνας πρώην διεθνής ποδοσφαιριστής που αγωνιζόταν ως αριστερός οπισθοφύλακας (μπακ).

## Βιογραφικό
Ο Λουμπούτης γεννήθηκε στις 10 Ιουνίου του 1979 και ξεκίνησε την καριέρα του από τα τμήματα υποδομής του  **Φ.Α.Σ. Αξιού Ανατολικού**  προτού μεταγραφεί στον Άρη Θεσσαλονίκης. Το 1995 προωθήθηκε στην ανδρική ομάδα και από τότε σταδιακά στη βασική ενδεκάδα. Το 2002 η ομάδα της Θεσσαλονίκης αντιμετώπιζε μεγάλα οικονομικά προβλήματα και ο Λουμπούτης αποφασίζει να συνεχίσει την καριέρα του στο εξωτερικό και συγκεκριμένα στην ιταλική Περούτζα, όπου έμεινε μέχρι το 2005 (με μια μικρή διακοπή το 2004 όταν αγωνίστηκε στην Σιένα).

Έπειτα αγωνίστηκε στα ολλανδικά γήπεδα με τις φανέλες των ΦΚ Τβέντε και Ντεν Χάαγκ. Τον πρώτο γύρο της περιόδου 2007-2008 είχε ένα σύντομο πέρασμα από την Ανόρθωση για να επιστρέψει τη χειμερινή μεταγραφική περίοδο στην Ελλάδα και συγκεκριμένα στον Λεβαδειακό.
Από το καλοκαίρι του 2008 μέχρι το τέλος της περιόδου 2009-2010 αγωνίστηκε στον Π.Α.Σ. Γιάννινα.

Ο Λουμπούτης έχει μια συμμετοχή με την Εθνική Ελλάδας το 1999.

## Παραπομπές


## Εξωτερικές Πηγές

* national football teams
* Διεθνείς με την Εθνική Ελλάδος
* Κώστας Λουμπούτης, ο δυναμικός αριστερός μπακ που καθιερώθηκε από τα μέσα της δεκαετίας του ΄90

Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Ανόρθωσης
Κατηγορία:Ποδοσφαιριστές Λεβαδειακού
Κατηγορία:Ποδοσφαιριστές Π.Α.Σ. Γιάννινα
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Σέριε Α
Κατηγορία:Ποδοσφαιριστές ΑΝΤΟ Ντεν Χάαχ
Κατηγορία:Ποδοσφαιριστές Περούτζα Κάλτσιο
Κατηγορία:Ποδοσφαιριστές ΑΚ Σιένα
Κατηγορία:Ποδοσφαιριστές ΦΚ Τβέντε
Κατηγορία:Ποδοσφαιριστές Α΄ κατηγορίας Κύπρου
Κατηγορία:Έλληνες ποδοσφαιριστές στο εξωτερικό
Τεατάο Τεανάκι

Ο **Τεατάο Τεανάκι** (*Teatao Teannaki*, 1936 – 11 Οκτωβρίου 2016) ήταν πολιτικός από το Κιριμπάτι. Υπήρξε πρόεδρος από το 1991 ως το 1994. Υπηρέτησε και ως αρχηγός του Εθνικού Προοδευτικού Κόμματος.

## Βιογραφικά στοιχεία
Γεννήθηκε το 1936 και εξελέγη για πρώτη φορά βουλευτής τη δεκαετία του 1970, στην Αμπιάνγκ. Το 1979 διορίστηκε Αντιπρόεδρος της χώρας, με πρόεδρο τον Γερέμια Ταμπάι. Το 1987 ορίστηκε υπουργός Εσωτερικών και από το 1987 ως το 1991 υπηρέτησε και ως υπουργός Οικονομικών. Εξελέγη με οριακή πλειοψηφία για να αντικαταστήσει τον Ταμπάι στην προεδρία της χώρας. Ορκίστηκε πρόεδρος στις 8 Ιουλίου 1991 και κυβέρνησε ως την 1η Οκτωβρίου 1994. Παράλληλα, από το 1992 ανέλαβε και υπουργός Εξωτερικών. Λέγεται ότι ο προκάτοχός του, Ταμπάι, είχε ασκήσει πολιτική επίδραση στον Τεανάκι όσο ο τελευταίος ήταν πρόεδρος. Στις 30 Σεπτεμβρίου του 1994 διεξήχθησαν προεδρικές εκλογές, στις οποίες ο Τεανάκι ηττήθηκε από τον Τεμπουρόρο Τίτο. Ο τελευταίος ανέλαβε νέος Πρόεδρος την επόμενη μέρα.

Ο Τεανάκι απεβίωσε από ανακοπή της καρδιάς στα 80 του χρόνια, το 2016.

## Παραπομπές


## Πηγές
* Lentz, Harris M., III.: *Heads of State and Governments*, Jefferson, NC:McFarland & Company, Inc., 1994, ISBN 0-89950-926-6

Κατηγορία:Πρόεδροι του Κιριμπάτι
Κατηγορία:Αντιπρόεδροι του Κιριμπάτι
Γερέμια Ταμπάι

Ο **Σερ Γερέμια Ταμπάι** (Sir Ieremia Tienang Tabai, 16 Δεκεμβρίου 1949-) είναι πολιτικός από το Κιριμπάτι. Ήταν πρώτος πρόεδρος της νησιωτικής χώρας, από το 1979 ως το 1991, με μια μικρή διακοπή από το 1982 ως το 1983.Το 1982 τιμήθηκε με τον τίτλο του Ιππότη. Ήταν μέλος του Εθνικού Προοδευτικού Κόμματος.

## Πολιτική καριέρα
Γεννήθηκε  στο Νονούτι και μορφώθηκε στη Νέα Ζηλανδία. Μετά το πέρας των σπουδών του, επέστρεψε στο Κιριμπάτι, όπου εργάστηκε  ως λογιστής. Εξελέγη βουλευτής των νησιών Γκίλμπερτ το 1974. Το 1976 η περιοχή κέρδισε περιορισμένο καθεστώς αυτοκυβέρνησης και ο Ταμπάι έγινε αρχηγός της Αντιπολίτευσης. Από τη θέση αυτή άσκησε έντονη κριτική στον ανώτερο υπουργό Ναμπούτ Ρατιέτα. Αγωνίστηκε για να διαφυλάξει την παράδοση και τον πολιτισμό της χώρας του. Άσκησε επίσης κριτική στην τακτική της κυβέρνησης να ενισχύει περισσότερο την Ταράουα, σε βάρος των υπόλοιπων νησιών. 

Αποδείχθηκε πολύ καλός διαπραγματευτής όταν πέτυχε έναν οικονομικό διακανονισμό με το Ηνωμένο Βασίλειο  αναφορικά με τις απαιτήσεις των κατοίκων της Μπανάμπα για αποζημίωση, εξαιτίας της απώλειας της πατρικής γης τους λόγω της εξόρυξης φωσφάτων. Το 1979 το Κιριμπάτι έγινε πλήρως ανεξάρτητο και ο Ταμπάι χρίστηκε από τη Βασίλισσα Ελισάβετ Ιππότης του Τάγματος του Αγίου Μιχαήλ και του Αγίου Γεωργίου. Ορκίστηκε ο πρώτος πρόεδρος του ανεξάρτητου Κιριμπάτι. 

Το 1991 επανεξελέγη στο ύπατο αξίωμα, ωστόσο το Σύνταγμα δεν του επέτρεπε να αναλάβει νέα θητεία

Κατά την προεδρία του, έδειξε αξιοσημείωτη περιφρόνηση στην εξωτερική οικονομική βοήθεια και κάποτε είχε πει ότι οι άνθρωποι της χώρας του ήταν "καλύτερο να είναι φτωχοί αλλά ελεύθεροι". Υπέγραψε συμφωνία με τις αλιευτικές αρχές της Σοβιετικής Ένωσης, για την αλίευση τόνου. Επίσης κατά την περίοδο της προεδρίας του ιδρύθηκε ταμείο από την εξόρυξη φωσφάτων, τα έσοδα των οποίων δόθηκαν για την εκτέλεση αναπτυξιακών έργων.

Μετά την αποχώρησή του από την προεδρία ο Ταμπάι έγινε Γενικός Γραμματέας του Φόρουμ των Νήσων του Ειρηνικού από το 1992 ως το 1998. Το 1999 του επιβλήθηκε πρόστιμο επειδή επεχείρησε να ιδρύσει ανεξάρτητο ραδιοφωνικό σταθμό στη χώρα του, κάτι το οποίο περιγράφηκε ως λογοκρισία. Το 2000 εξέδωσε την εφημερίδα *Kiribati New Star* Στις βουλευτικές εκλογές του Αυγούστου του 2007 επανεξελέγη στο Κοινοβούλιο. Είναι επίσης γραμματέας του περιοδικού *Pacific Magazine*. 

## Παραπομπές


Ταμπαι Γερεμια
Γιώργος Τσιφούτης

Ο **Γιώργος Τσιφούτης** (Νιγρίτα, 14 Οκτωβρίου 1968) είναι Έλληνας παλαίμαχος ποδοσφαιριστής που αγωνιζόταν στο χώρο της μεσαίας γραμμής. Έχει επίσης διατελέσει διεθνής με την Εθνική Ελλάδος.

## Βιογραφικό

### Τα πρώτα βήματα
Ο Τσιφούτης γεννήθηκε στις 14 Οκτωβρίου του 1968 και ξεκίνησε τη σταδιοδρομία του από την Α.Ε. Νιγρίτα.Το καλοκαίρι του 1986 παίρνει μεταγραφή για τον Πανσερραϊκό.Οι εμφανίσεις του στην ομάδα των Σερρών θα έχουν ως αποτέλεσμα την κλήση του στην Εθνική Ελλάδος και στην συνέχεια την μεταγραφή του στον ΠΑΟ κατά την καλοκαιρινή μεταγραφική περίοδο του 1990.

### Καθιέρωση στην Α'Εθνική
Στον ΠΑΟ θα παραμείνει για δύο χρόνια και θα πανηγυρίσει την κατάκτηση ενός πρωταθλήματος,χωρίς όμως να καταφέρει να καθιερωθεί στην ομάδα καθώς δεν πήρε ευκαιρίες από τον τοτε προπονητη του Βασίλη Δανιήλ.Έπειτα αγωνίστηκε σε διάφορες ομάδες της Α' Εθνικής με ικανοποιητικό χρόνο συμμετοχής.Αρχικά παραχωρήθηκε στον ΟΦΗ (1992-94) και στην συνέχεια αγωνίστηκε στον Εθνικό (1994-95),ενώ το 1995/96 πέρασε και από την Α.Ο. Ξάνθη.

### Τα επόμενα χρόνια
Μετά την αποδέσμευσή του από την Ξάνθη,ο Τσιφούτης αγωνίστηκε αρχικά επί μια διετία στον Παναιτωλικό,ο οποίος τότε είχε αρκετές φιλοδοξίες για άνοδο στην Α' Εθνική χωρίς τελικά να επιτευχθή ο στόχος. Τη σεζόν 1998/99 έπαιξε στον Ιάλυσο και το καλοκαίρι του 1999 επέστρεψε στον Πανσερραϊκό μετά από 9 χρόνια.Κατά τη δεύτερη θητεία του στην ομάδα των Σερρών ήταν από τα βασικά στελέχη της ομάδας στην προσπάθεια του συλλόγου για άνοδο στην Α' Εθνική.
Μετά το τέλος της σεζόν 2001/02 αποδεσμεύτηκε από την ομάδα και συνέχισε την καριέρα του αρχικά στον Λεβαδειακό και μετά στην Α.Ο. Καβάλα όπου και έκλεισε την καριέρα του το 2004.

Από τον Δεκέμβριο του 2008 εκτελεί χρέη βοηθού προπονητή στην ομάδα του Πανσερραϊκού.

### Εθνική Ελλάδας
Ο **Τσιφούτης** αγωνίστηκε 2 φορές με το εθνόσημο στο στήθος την περίοδο 1989/90.

## Στατιστικά

## Πηγές

* national football teams
* ''εφ.ΤΟ ΒΗΜΑ''

Κατηγορία:Μέσοι ποδοσφαιριστές
Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Πανσερραϊκού
Κατηγορία:Ποδοσφαιριστές Παναθηναϊκού
Κατηγορία:Ποδοσφαιριστές ΟΦΗ
Κατηγορία:Ποδοσφαιριστές Εθνικού Πειραιώς
Κατηγορία:Ποδοσφαιριστές Α.Ο. Ξάνθη
Κατηγορία:Ποδοσφαιριστές Λεβαδειακού
Κατηγορία:Ποδοσφαιριστές Παναιτωλικού
Κατηγορία:Ποδοσφαιριστές Α.Ο. Καβάλα
Άμεση πρόσβαση μνήμης

Το πρότυπο **Direct Memory Access** (DMA), που σημαίνει **«Άμεση Πρόσβαση Μνήμης»** ή **«Άμεση Προσπέλαση Μνήμης»**, είναι ένα χαρακτηριστικό των σύγχρονων υπολογιστών και μικροεπεξεργαστών το οποίο παρέχει τη δυνατότητα σε υποσυστήματα του υλικού ενός υπολογιστή να έχουν πρόσβαση στη μνήμη του συστήματος για ανάγνωση ή εγγραφή δεδομένων ανεξάρτητα από την κεντρική μονάδα επεξεργασίας. Μεγάλο μέρος του υλικού των υπολογιστών χρησιμοποιεί το DMA, συμπεριλαμβανομένων των ελεγκτών σκληρού δίσκου, των καρτών γραφικών, των καρτών δικτύου, των καρτών ήχου και των μονάδων επεξεργασίας γραφικών (GPU). Το DMA χρησιμοποιείται επίσης για τη μεταφορά δεδομένων διαμέσου των ολοκληρωμένων κυκλωμάτων (τσιπ) στους πολυπύρηνους επεξεργαστές.

Οι υπολογιστές που περιλαμβάνουν κανάλια DMA μπορούν να μεταφέρουν δεδομένα από και προς συσκευές με πολύ μικρότερη επιβάρυνση του επεξεργαστή σε σύγκριση με υπολογιστές χωρίς κανάλια DMA. Παρομοίως, ένα επεξεργαστικό στοιχείο μέσα σε έναν πολυπύρηνο επεξεργαστή μπορεί να μεταφέρει δεδομένα από και προς την τοπική μνήμη υπολογιστή, χωρίς να απασχολεί το χρόνο του επεξεργαστή, μέσω παράλληλης επεξεργασίας και μεταφοράς δεδομένων.

Το πρότυπο DMA υλοποιείται με έναν εξειδικευμένο επεξεργαστή-ελεγκτή (controller) ο οποίος μεταφέρει δεδομένα μεταξύ της μνήμης και μιας συσκευής εισόδου/εξόδου, ενώ την ίδια στιγμή ο επεξεργαστής ασχολείται με άλλες διεργασίες. Γι’ αυτό το λόγο βρίσκεται εκτός του επεξεργαστή και έχει τον έλεγχο της αρτηρίας, κατευθύνοντας την ανάγνωση και την εγγραφή δεδομένων ανάμεσα στη συσκευή και τη μνήμη. Συνήθως βρίσκεται ενσωματωμένος στο chipset των σύγχρονων υπολογιστών.

Η αρχική υλοποίηση υπολογιστή IBM XT είχε *έναν* τέτοιον ελεγκτή DMA και υποστήριζε 4 κανάλια DMA, από 0 ως 3. Στον IBM AT, προστέθηκε ένας δεύτερος ελεγκτής DMA, ο οποίος βρισκόταν σε σειριακή σύνδεση με τον πρώτο. Με αυτό τον τρόπο έγιναν διαθέσιμα 8 κανάλια DMA, από το 0 ως το 7. Το DMA 4 δεν είναι διαθέσιμο προς χρήση από άλλες συσκευές καθώς διασυνδέει τους δύο ελεγκτές μεταξύ τους.





## Πρόσθετες πηγές
* Κανάλια άμεσης προσπέλασης μνήμης , ιστοσελίδα του Τμήματος Εφαρμοσμένης Πληροφορικής, του Πανεπιστημίου Μακεδονίας

## Εξωτερικοί σύνδεσμοι
* 

Κατηγορία:Αρχιτεκτονική υπολογιστών
Εμπόρευμα

μικρογραφία|Εμπορεύματα που πωλούνται σε πολυκατάστημα
Γενικά με τον όρο **εμπορεύματα** (goods ή merchandise) χαρακτηρίζονται τα πάσης φύσεως αντικείμενα του εμπορίου τα οποία πωλεί ή αγοράζει ο παραγωγός και τα οποία στη συνέχεια πωλούνται ή μεταπωλούνται σε ενδιάμεσους εμπόρους ή σε τελικούς καταναλωτές με σκοπό το οικονομικό κέρδος. Τα εμπορεύματα μεταφέρονται με τα πάσης φύσεως μέσα μεταφοράς οχήματα τρένα, πλοία και αεροπλάνα.

Τα εμπορεύματα ανάλογα της παραγωγής τους διακρίνονται βασικά σε αγαθά πρωτογενούς παραγωγής (π.χ. αγροτικά, κτηνοτροφικά, μεταλλευτικά κ.λπ. προϊόντα) και σε δευτερογενούς παραγωγής (π.χ. όλα τα βιομηχανικά ή βιοτεχνικά προϊόντα). Άλλες διακρίσεις των εμπορευμάτων είναι ανάλογα των μέτρων που έχουν θεσπιστεί ανά Χώρα όπως απαγορευμένα (prohibited goods) ή του είδους τους ή της επικινδυνότητάς τους λεγόμενα επικίνδυνα εμπορεύματα (dangerous goods). Από τελωνειακής άποψης τα εμπορεύματα διακρίνονται επίσης και σε δεσμευμένα, ή εμπορεύματα ελεύθερα ή διαμετακόμισης (bonded goods).

Η φόρτωση των εμπορευμάτων στα μέσα μεταφοράς ακολουθεί ορισμένο τρόπο φόρτωσης (ανάλογα του προορισμού τους) και καλής στοιβασίας καθώς και ειδικών μέτρων ασφαλείας (ανάλογα του είδους των), τόσο για την ασφαλή μεταφορά τους όσο και για την ασφάλεια του μέσου μεταφοράς. Η δε συσκευασία των μεταφερομένων εμπορευμάτων ποικίλλει ανάλογα του είδους τους. Από το είδος ακόμη αυτών χαρακτηρίζονται και τα μέσα μεταφοράς όπως π.χ. φορτηγά πλοία, τρένα, αεροπλάνα και οχήματα.

## Δείτε επίσης
*Εμπορευματοκιβώτιο

Κατηγορία:Εμπόριο
Κατηγορία:Μεταφορές
Κατηγορία:Διαχείριση παραγωγής
Κατηγορία:Επιχειρηματικοί όροι
Μίτωση

thumb|right|300px|Κύρια γεγονότα κατά τη μίτωση.
Ως **μίτωση** χαρακτηρίζεται η διαδικασία διχoτόμησης του κυτταρικού πυρήνα στα ευκαρυωτικά κύτταρα. Πριν από την έναρξη της μίτωσης έχει προηγηθεί η αντιγραφή του DNA και συνεπώς ο διπλασιασμός της γενετικής πληροφορίας. Μετά την αντιγραφή κάθε χρωμόσωμα αποτελείται πλέον από τα δύο αντίγραφα του DNA, που ονομάζονται αδελφές χρωματίδες. Αυτές είναι συμμετρικές και πανομοιότυπες μεταξύ τους, αφού έχουν προκύψει από την πιστή αντιγραφή του ίδιου αρχικού μορίου DNA. Οι δύο χρωματίδες κάθε χρωμοσώματος παραμένουν ενωμένες σε μία περιοχή τους, το κεντρομερίδιο.

## Τέλος της μίτωσης και διπλασιασμός
Στο τέλος της μίτωσης ακολουθεί συνήθως ο διπλασιασμός του κυττάρου (κυτοκίνηση) έτσι ώστε από το ένα αρχικό κύτταρο να προκύψουν δύο θυγατρικά. Η μίτωση και η κυτοκίνηση αποτελούν τη *μιτωτική φάση* ή Μ-φάση του κυτταρικού κύκλου, δηλαδή της διαδικασίας διαίρεσης του μητρικού κυττάρου σε δυο θυγατρικά κύτταρα, γενετικά πανομοιότυπα τόσο μεταξύ τους όσο και με το μητρικό τους κύτταρο. Μαζί με τη μεσόφαση δημιουργούν τον κύκλο ζωής του κυττάρου.  

Κατά τη μεσόφαση διπλασιάζεται το DNA του κυττάρου. Σε αντίθεση με τη μείωση, κατά τη μίτωση παραμένουν τα κύτταρα διπλοειδή.

## Φάσεις
Η διαδικασία της μίτωσης είναι σύνθετη και αυστηρά καθορισμένη. Η ακολουθία των γεγονότων διαιρείται σε φάσεις, που αντιστοιχούν στην ολοκλήρωση μιας σειράς αναπαραγωγικών δραστηριοτήτων και την έναρξη της επόμενης. Αυτά τα στάδια είναι:
* η πρόφαση,
* η προμετάφαση, 
* η μετάφαση, 
* η ανάφαση και 
* η τελόφαση. 
Κατά τη διαδικασία της μίτωσης τα ζεύγη των χρωμοσωμάτων συστέλλονται και προσκολλώνται στις ίνες που συνιστούν την άτρακτο και οι οποίες τραβούν το κάθε ένα προς διαφορετικές άκρες του κυττάρου. Έπειτα το κύτταρο προχωρά στην κυτοκίνηση, κι έτσι διαιρείται παράγοντας δυο πανομοιότυπα θυγατρικά κύτταρα.

## Εξωτερικοί σύνδεσμoι

Κατηγορία:Κυτταρολογία
Πυλάργη

Στην ελληνική μυθολογία με το όνομα **Πυλάργη** αναφέρεται μία από τις 50 κόρες του Δαναού, δηλαδή μία από τις Δαναΐδες (βλ.λ.). Μητέρα της Πυλάργης ήταν η Πιερία. Η Πυλάργη παντρεύτηκε τον γιο του Αιγύπτου `Ιδμωνα και τον δολοφόνησε την πρώτη νύχτα του γάμου τους, όπως έπραξαν με τους συζύγους τους και οι άλλες 48 από τις Δαναΐδες.

## Πηγές
* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969

Πυλαργη
Ατάμπεης

Ο **Ατάμπεης** ή Αταμπέης ή *Αταμπέκ* ή Αταμπέκος είναι εξελληνισμένη τουρκική λέξη εκ του Ατά (= κεφαλή) + Μπέης.
Αρχικά αποτελούσε προσωνύμιο των παιδαγωγών των Σελτζουκιδών πριγκίπων. Αργότερα όταν οι Σουλτάνοι παραχωρούσαν διάφορα τιμάρια στους νεαρούς πρίγκιπες στα οποία υπήρχαν πόλεις και χωριά, η άσκηση εξουσίας σ΄ αυτά γινόταν από τους Αταμπέηδες.

Οι Αταμπέηδες ήταν επίσης αυτοί που αναλάμβαναν τη διοίκηση του κράτους μέχρι την ενηλικίωση του ανήλικου ηγεμόνα, όταν πέθαινε ο βασιλιάς πατέρας. Συχνά όμως σφετερίζονταν το θρόνο και μεταβίβαζαν την εξουσία κληρονομικά στα παιδιά τους.

Οι Αταμπέηδες που προέρχονταν κυρίως από τους Γενίτσαρους και κέρδιζαν την εμπιστοσύνη των μικρών πριγκίπων, γίνονταν συχνά πολύ ισχυροί και ήταν εκείνοι που παρέσερναν αυτούς αργότερα σε επαναστάσεις και σε εσωτερικές διαμάχες.

## Δείτε επίσης
*Μπεηλέρμπεης

## Παραπομπές


## Πηγές
* *Νεώτερον Εγκυκλοπαιδικόν Λεξικόν Ηλίου*, τ.3ος, σ.859

Κατηγορία:Οθωμανικοί τίτλοι
Κατηγορία:Τίτλοι ευγενείας
Κατηγορία:Βασίλειο της Γεωργίας
Ζάουμε Ντουκ Γκιλιότ

Ο **Ζάουμε Ντουκ Γκιλιότ** (Jaume Duch Guillot, γεννημένος τον Φεβρουάριο του 1962 στη Βαρκελώνη), είναι ο εκπρόσωπος του Ευρωπαϊκού Κοινοβουλίου . Τη θέση αυτή κατέχει προσωρινά από τον Ιούλιο του 2006 και μόνιμα από τον Ιούλιο του 2008. 

## Καθήκοντα

Ως φερέφωνο του Ευρωπαϊκού Κοινοβουλίου, ο κ. Duch Guillot απαντά σε ερωτήσεις για θέματα που άπτονται του Ευρωπαϊκού Κοινοβουλίου ως θεσμικού οργάνου και σε διάφορα αιτήματα των μέσων ενημέρωσης, ιδίως των διαπιστευμένων δημοσιογράφων που εργάζονται στις Βρυξέλλες. Με την ιδιότητα αυτή, ο κ. Duch Guillot προεδρεύει τακτικά των συνεδριάσεων με σκοπό την ενημέρωση του Τύπου για τις δραστηριότητες των Συνόδων Ολομέλειας και βοηθά τον πρόεδρο του Ευρωπαϊκού Κοινοβουλίου στις σχέσεις του με τα μέσα ενημέρωσης. 

Ο Jaume Duch Guillot είναι επίσης διευθυντής της Διεύθυνσης Μέσων Ενημέρωσης της Γενικής Διεύθυνσης Επικοινωνίας του Ευρωπαϊκού Κοινοβουλίου. Η Διεύθυνση Μέσων Ενημέρωσης περιλαμβάνει την υπηρεσία Τύπου, τη μονάδα "Επικοινωνία μέσω Διαδικτύου", τις οπτικοακουστικές υπηρεσίες και το διαδικτυακό τηλεοπτικό κανάλι του Κοινοβουλίου (EuroparlTV) . 

## Σύντομο βιογραφικό σημείωμα

Πριν γίνει εκπρόσωπος του Κοινοβουλίου και διευθυντής, ο κ. Duch Guillot ήταν επικεφαλής της μονάδας "Αίθουσα Τύπου" (1999-2006) και σύμβουλος Τύπου του τότε προέδρου του Ευρωπαϊκού Κοινοβουλίου Χοσέ Μαρία Χιλ Ρόμπλες. 

Ξεκίνησε την καριέρα του στη διοίκηση του Κοινοβουλίου ως διοικητικός υπάλληλος το 1990, ενώ νωρίτερα διετέλεσε βοηθός της βουλευτίνας Κονσεπσιό Φερέ της Δημοκρατικής Ένωσης της Καταλονίας (1987-1989) και αναπληρωτής καθηγητής Διεθνούς Δημοσίου Δικαίου και Ευρωπαϊκού Δικαίου στο Πανεπιστήμιο της Βαρκελώνης . (1986-1990). Είναι κάτοχος μεταπτυχιακού στο δίκαιο από το Πανεπιστήμιο της Βαρκελώνης.

Ο Jaume Duch Guillot μιλά ισπανικά, καταλανικά, γαλλικά, αγγλικά και ιταλικά. Είναι παντρεμένος με τρία παιδιά και ζει στις Βρυξέλλες  . Έχει δημοσιεύσει διάφορα άρθρα για θέματα που αφορούν την Ευρωπαϊκή Ένωση και την επικοινωνία.

## Αναφορές

## Εξωτερικοί σύνδεσμοι
* Συνέντευξη του Jaume Duch Guillot 

Κατηγορία:Ισπανοί πολιτικοί
Κατηγορία:Ευρωπαϊκό Κοινοβούλιο
Μαργράβος

[thumb|150px|Εικόνα του μαργράβου [Γέρο (Όστμαρκ)|Γέρο (900 - 965), του πρώτου και μοναδικού Μαργράβου της Σαξονίας Όστμαρκ]]

Ο **μαργράβος** (γερμανικά: *Markgraf*) είναι γερμανικός τίτλος ευγενείας και αποτελεί παραφθορά της γερμανικής λέξεως *Markgraf*. Αντιστοιχεί στον τίτλο του μαρκησίου.

Η γερμανική λέξη Graf (θηλ. Gräfin) είναι τίτλος ευγενείας, αντίστοιχος με τον κόμη, γαλ. comte, αγγλ. count ή earl. Από αυτήν προκύπτουν οι τίτλοι Markgraf, Landgraf, Burggraf, κ.α. Ανώτερος όλων αυτών είναι ο δούκας (γερμ. Herzog θηλ. Herzogin, αγγλ. Duke θηλ. Duchess). Κατώτερος τίτλος είναι ο βαρόνος (γερμ. Baron), αλλά στη Γερμανία υπάρχουν και άλλες χαμηλότερες διαβαθμίσεις όπως Ritter και Freiherr. Ο τίτλος του βουργράβου (γερμ. Burggraf) φαίνεται να ήταν μεταξύ Graf και Baron.  

Στους μαργράβους ανήκε η γη, που βρισκόταν συνήθως στα σύνορα της αυτοκρατορίας και που λεγόταν *Mark*. Όθεν ο αξιωματούχος λεγόταν *Markgraf* ή *Grenzgraf* (λατ. *comes terminalis*). Το σχετικό δικαίωμα κατοχής και διαχείρισης λεγόταν *Markgrafschaft*. Οι μαργράβοι διέθεταν στρατό, για να προστατεύουν τα σύνορα της αυτοκρατορίας.

## Δείτε επίσης
* Δούκας
* Βουργράβος
* Κόμης
* Βαρόνος

## Παραπομπές


## Πηγές
* http://www.heraldica.org/
* https://en.wikipedia.org/wiki/German_nobility

## Εξωτερικοί σύνδεσμοι
* 
* 

 

Κατηγορία:Τίτλοι ευγενείας της Γερμανίας
Κατηγορία:Μαρκήσιοι
Κατηγορία:Ανδρικοί κοινωνικοί τίτλοι
Ταρπηία Πέτρα

[thumb|280px|''Ο Ταρπήιος Βράχος στη σύγχρονη πόλη της [Ρώμη|Ρώμης.]]
Η **Ταρπηία Πέτρα** (λατινικά: *Rupes Tarpeia*) ήταν απόκρημνος βράχος στην νότια κορυφή του Καπιτωλίνου Λόφου, που δέσποζε πάνω από την Αγορά στην Αρχαία Ρώμη. Κατά την περίοδο της Ρωμαϊκής Δημοκρατίας χρησιμοποιήθηκε ως τόπος εκτελέσεων. Δολοφόνοι και προδότες, εφόσον καταδικάζονταν από τους quaestores parricidii, ρίπτονταν από τον γκρεμό. Την ίδια μοίρα είχαν άτομα με πνευματική ή βαριά σωματική αναπηρία, καθώς υπήρχε η αντίληψη πως ήταν καταραμένοι από τους θεούς. Σήμερα η περιοχή εξακολουθεί να θεωρείται επικίνδυνη και είναι περιφραγμένη.

## Ιστορικά Στοιχεία
Σύμφωνα με τους θρύλους της πρώιμης ρωμαϊκής ιστορίας, όταν ο Τίτος Τάτιος επιτέθηκε κατά της Ρώμης για να εκδικηθεί για την αρπαγή των Σαβίνων γυναικών (8ος αιώνας π.Χ.), η Ταρπηία, μια εστιάδα παρθένα, κόρη του Σπούριου Ταρπήιου, διοικητή του φρουρίου που έστεκε στον Καπιτωλίνο, δωροδοκήθηκε ώστε να προδώσει τους Ρωμαίους, ανοίγοντας τις πύλες του Καπιτωλίου. Σύμφωνα με την αφήγηση του Τίτου Λίβιου, οι Σαβίνοι φορούσαν στο αριστερό τους χέρι βραχιόλια από χρυσό και δαχτυλίδια με πολύτιμες πέτρες. Η Ταρπήια τους ζήτησε ως αμοιβή να της δώσουν *«ό,τι έφεραν στο αριστερό τους χέρι»*. Οι Σαβίνοι τήρησαν το γράμμα της συμφωνίας, όχι όμως και το πνεύμα, καθώς αντί να ανταμείψουν την Ταρπήια με τα κοσμήματά τους, την συνέθλιψαν με τις βαριές ασπίδες τους, τις οποίες επίσης έφεραν στο αριστερό χέρι και την πέταξαν από το βράχο αυτό. 

Γύρω στο 500 π.Χ., ο Λεύκιος Ταρκύνιος ο Υπερήφανος, έβδομος και τελευταίος μυθικός βασιλιάς της Ρώμης, έκανε επίπεδη την κορυφή του βράχου και, αφού απομάκρυνε τα ιερά που είχαν τοποθετήσει εκεί οι Σαβίνοι, έχτισε έναν ναό αφιερωμένο στο Δία. Ο βράχος επιβίωσε αυτής της αναμόρφωσης και χρησιμοποιούταν ακόμη για εκτελέσεις την εποχή του Σύλλα.

Η ρίψη από τον Ταρπηία Πέτρα ήταν, κατά μια έννοια, μια μοίρα χειρότερη από θάνατο, καθώς έφερε το στίγμα της ατίμωσης. Η συνηθισμένη μέθοδος εκτέλεσης στην Αρχαία Ρώμη ήταν ο στραγγαλισμός στο *Tullianum*, γνωστό κι ως Φυλακή του Μαμερτίνου. Η εκτέλεση από το βράχο επιφυλασσόταν μοναχά στους χειρότερους προδότες και εγκληματίες.

## Πηγές
* *«Ρώμη»*, από τη σειρά Οδηγοί του Κόσμου, εκδ. Καθημερινή, Dorling Kindersley

## Δείτε επίσης
* Αρπαγή των Σαβίνων Γυναικών
* Αρχαία Ρώμη

Κατηγορία:Τοπογραφία της αρχαίας Ρώμης
Κατηγορία:Τόποι εκτέλεσης
Ρίζα (μαθηματικά)

[thumb|right|300px|Γράφημα της συνάρτησης <math>f(x) = \cos x</math> στο διάστημα <math>[-2\pi, 2\pi]</math> με τις ρίζες σημειωμένες στον άξονα <math>x</math> με κόκκινα σημεία.](https://el.wikipedia.org/wiki/%CE%95%CE%B9%CE%BA%CF%8C%CE%BD%CE%B1:X-intercepts.svg)

Στα μαθηματικά, ένα στοιχείο x_0 από το πεδίο ορισμού μιας συνάρτησης f ονομάζεται **ρίζα** της f όταν
:f\left(x_0\right)=0.

Μία συνάρτηση
* μπορεί να μην έχει καμία ρίζα, όπως η f(x) = x^2 + 3 με πεδιο ορισμού τους πραγματικούς,
* μπορεί να έχει μία ακριβώς ρίζα, όπως η f(x) = x - 2 έχει ως ρίζα το x_0 = 2,
* μπορεί να έχει περισσότερες ρίζες στο πεδίο ορισμού της, όπως η f(x) = x^2 + x - 12 έχει δύο ρίζες το x_0 = 3 και το x_0' = -4,
* μπορεί να έχει άπειρες ρίζες, όπως η f(x) = \cos x με πεδίο ορισμού το \R.

Σύμφωνα με το θεμελιώδες θεώρημα της άλγεβρας, κάθε μη-σταθερό πολυώνυμο μιας μεταβλητής, με μιγαδικούς συντελεστές και με πεδίο ορισμού το μιγαδικό επίπεδο, θα έχει τουλάχιστον μία ρίζα.

Οι ρίζες των συναρτήσεων της μορφής f_k(x) = x^2 - k καλούνται τετραγωνικές ρίζες, της f_k(x) = x^3 - k καλούνται κυβικές ρίζες και γενικά νιοστές ρίζες.

## Δείτε επίσης
* Συνάρτηση
* Νιοστή ρίζα

## Παραπομπές


Κατηγορία:Αλγεβρική γεωμετρία
Κατηγορία:Στοιχειώδη μαθηματικά
Κατηγορία:Μαθηματικές συναρτήσεις
Αχαΐα (ρωμαϊκή επαρχία)

thumb|300px|''Θέση της επαρχίας της Αχαΐας στο χάρτη της Ρωμαϊκής Αυτοκρατορίας το 116.'' 
Η **Αχαΐα** ήταν μια επαρχία της Ρωμαϊκής Αυτοκρατορίας, η οποία περιελάμβανε εδαφικά την Πελοπόννησο και τμήμα της Στερεάς Ελλάδας. Βόρεια συνόρευε με τις επαρχίες της Ηπείρου και της Μακεδονίας. 

## Ιστορικά στοιχεία
Η περιοχή προσαρτήθηκε στα εδάφη της Ρωμαϊκής Δημοκρατίας το 146 π.Χ. μετά από μια βάναυση εκστρατεία, κατά τη διάρκεια της οποίας καταστράφηκε συθέμελα η Κόρινθος από το Ρωμαίο στρατηγό Λεύκιο Μόμμιο. Οι κάτοικοι της πόλης σφαγιάστηκαν ή πουλήθηκαν σκλάβοι, ενώ οι ναοί απογυμνώθηκαν από τα έργα τέχνης τους τα οποία στόλισαν ρωμαϊκές βίλες. Ο Μούμμιος έλαβε το προσωνύμιο *«Αχαϊκός»* για την εκστρατεία του αυτή. 

Για 60 χρόνια, η Ελλάδα διοικούταν από τους Ρωμαίους με τη μορφή μιας επαρχίας που ανήκε στη Σύγκλητο. Ορισμένες πόλεις, όπως η Αθήνα και η Σπάρτη, κράτησαν σχετική αυτονομία στα εδάφη τους. Το 88 π.Χ., ωστόσο, ο Μιθριδάτης Στ' Ευπάτωρ, βασιλιάς του Πόντου, ξεκίνησε μια εκστρατεία κατά της Ρώμης κερδίζοντας την υποστήριξη αρκετών πόλεων-κρατών της Ελλάδας. Οι ρωμαϊκές λεγεώνες υπό τη διοίκηση του Λεύκιου Κορνήλιου Σύλλα έδιωξαν το Μιθριδάτη από τον ελλαδικό χώρο και κατέπνιξαν την επανάσταση, λεηλατώντας την Αθήνα το 86 π.Χ. και τη Θήβα την επόμενη χρονιά. Διαβόητη είναι η αρπαγή έργων τέχνης στην οποία προχώρησε ο Σύλλας. Η τιμωρία για τις επαναστατημένες πόλεις ήταν βαριά και οι αψιμαχίες επί ελληνικού εδάφους μετέτρεψαν την καρδιά της κεντρικής Ελλάδας σε ερείπια. Το εμπόριο της Αχαΐας έπαψε να συναγωνίζεται το ρωμαϊκό. Η Αθήνα εξακολούθησε μονάχα να θεωρείται σεβαστό κέντρο πολιτισμού και γραμμάτων, αν και τη λάμψη της έκλεβε η Αλεξάνδρεια. 

Μετά την ήττα του Μάρκου Αντωνίου και της Κλεοπάτρας, το 31 π.Χ., ο Αυτοκράτορας Αύγουστος διαχώρισε τη Μακεδονία από την Αχαΐα. Τον επόμενο ενάμιση αιώνα η Ελλάδα σταδιακά ανοικοδομήθηκε και πάλι, μεσουρανώντας κατά τη βασιλεία του ελληνόφιλου Αυτοκράτορα Αδριανού. Από κοινού με το λόγιο Ηρώδη τον Αττικό, ο Αδριανός προχώρησε σε εκτεταμένα έργα ανοικοδόμησης. Καλλώπισε την Αθήνα και επισκεύασε πολλές από τις ερειπωμένες και καταπτοημένες ελληνικές πόλεις.

## Οικονομία
Χαλκός, μολύβι και μεταλλεύματα πήγαζαν από την Αχαΐα, αν και η παραγωγή δεν ήταν τόσο θεαματική όσο σε άλλες κατακτημένες περιοχές, όπως το Νόρικουμ, η Βρετανία και οι επαρχίες της Ισπανίας. Το μάρμαρο από τα ελληνικά λατομεία θεωρούταν, εντούτοις, πολύτιμο αγαθό. Μορφωμένοι σκλάβοι ελληνικής καταγωγής ήταν περιζήτητοι στη Ρώμη ως γιατροί και παιδαγωγοί. Η Αχαΐα επίσης παρήγαγε πολυτελή είδη σπιτιού όπως έπιπλα, κεραμεικά, καλλυντικά και λινά υφάσματα. Τέλος, ελληνικές ελιές και λάδι αποτελούσαν κύριο εξαγώγιμο προϊόν σε ολόκληρη την υπόλοιπη αυτοκρατορία.

## Δείτε ακόμη
* Αρχαία Ρώμη
* Α' Μιθριδατικός Πόλεμος

Αχαια
Κατηγορία:Ρωμαϊκή Ελλάδα
Κατηγορία:Αρχαία Αχαΐα
Ανδρόνικος Α΄ Γίδος

Ο **Ανδρόνικος Α΄ Γίδος** (ή **Γίδων**) υπήρξε Αυτοκράτορας της Τραπεζούντας (1222-1235). Διαδέχτηκε τον γαμπρό του Αλέξιο Α΄, τον ιδρυτή της αυτοκρατορίας, ως κηδεμόνας του νεαρού γιου του Ιωάννη Α΄ Μεγάλου Κομνηνού.

Ο Ανδρόνικος Α΄ ανέλαβε τον θρόνο σε μια περίοδο που η Τραπεζούντα ήταν υποτελής στους Σελτζούκους του Ικονίου, ύστερα από μια συνθήκη που είχε αναγκαστεί να υπογράψει ο προκάτοχός του. Ωστόσο αναφέρεται ότι, όταν το 1224 ο Σελτζούκος διοικητής της Σινώπης αιχμαλώτισε και λεηλάτησε ένα πλοίο της Τραπεζούντας, ο Ανδρόνικος Α΄ επιτέθηκε εναντίον του τουρκικού στόλου, τον καταναυμάχησε και λεηλάτησε τα περίχωρα της Σινώπης. Στη συνέχεια νίκησε και αιχμαλώτισε στη μάχη του Χορτοκοπίου τον Σελτζούκο σουλτάνο Αλαεντίν Καϊκουμπάντ Α΄, ο οποίος για να πετύχει την απελευθέρωσή του, απάλλαξε την Τραπεζούντα από τον φόρο υποτέλειας που του κατέβαλλε.

Στα τελευταία χρόνια της βασιλείας του Ανδρονίκου Α΄ οι Τραπεζούντιοι συμμάχησαν με τους Μογγόλους της Περσίας, αλλά όταν οι τελευταίοι ηττήθηκαν από τους Σελτζούκους, ο Ανδρόνικος Α΄ έγινε πάλι φόρου υποτελής των σουλτάνων του Ικονίου.

Πέθανε το 1236 και ετάφη στην Παναγία Χρυσοκέφαλο.

## Νομίσματα
Έκοψε χάλκινα τραχέα: στη μία όψη ο αυτοκράτωρ όρθιος. Επιγραφή: ΑΝΔΡΟΝΙΚΟC Ο ΓΙΔΩΝ. Στην άλλη η Θεοτόκος ένθρονη.

## Γενεαλογία

## Παραπομπές


Κατηγορία:Αυτοκράτορες της Τραπεζούντας
Κατηγορία:Βυζαντινοί του 13ου αιώνα
Ρίζα

Η λέξη **ρίζα** μπορεί να αναφέρεται στους εξής όρους:

* Στη βοτανική:
** Ρίζα (βοτανική) ονομάζεται το τμήμα του φυτού που βρίσκεται κάτω από το έδαφος.
* Στα μαθηματικά:
** Ρίζα (μαθηματικά) ονομάζεται η τιμή του x για την οποία η συνάρτηση f(x) μηδενίζεται.
** Νιοστή ρίζα του αριθμού α ονομάζεται η τιμή του x που επαληθεύει την εξίσωση xν=α.
* Στη χημεία:
** Χημική ρίζα ονομάζεται ομάδα ατόμων που δεν υφίσταται μεταβολή στη διάρκεια μιας χημικής αντίδρασης.
* Στην οδοντιατρική:
** Ρίζα (οδοντιατρική) ονομάζεται το τμήμα του δοντιού που βρίσκεται μέσα στο οστό της γνάθου.
* Στη γλωσσολογία και την ετυμολογία:
** Ρίζα (γλωσσολογία) ονομάζεται το αμετάβλητο μέρος μιας λέξης.

## Οικισμοί στην Ελλάδα
* Ρίζα Αιτωλοακαρνανίας
* Ρίζα Κεφαλλονιάς
* Ρίζα Κορινθίας
* Ρίζα Σπάρτης
* Ρίζα Ιεράπετρας Λασιθίου
* Ρίζα Σητείας Λασιθίου

Κατηγορία:Αποσαφηνίσεις ελληνικών τοπωνυμίων
Λευκάς (ναρκαλιευτικό)

**Λευκάς ([[Ναρκαλιευτικό]]) / Ν/Α 2068, 55, Μ-206**

Πρώην ‘BYMS 2086’. 
Κατασκευάστηκε στα ναυπηγεία ‘USA – Wheeler Shipbulding Corp. Whitestone, L. Island, NY’. Καθελκύστηκε τον Μάρτιο του 1943.
Συμμετείχε στις επιχειρήσεις του εμφυλίου. Ιδίου τύπου πλοία 'Ιθάκη', ‘Ζάκυνθος ΙΙ’, ‘Κάλυμνος’, ‘Κεφαλληνία ΙΙ’, ‘Λευκάς’, ‘Παξοί’ και ‘Σύμη’. Στο ελληνικό Ναυτικό στις 19 Μαΐου 1946 στη Μάλτα. Διαγράφηκε από τον Στόλο το 1966.

Κατηγορία:Ελληνικά Ναρκαλιευτικά
Κεφαλληνία ΙΙ (ναρκαλιευτικό)

**Κεφαλληνία ΙΙ ([[Ναρκαλιευτικό]]) / Ν/Α 2171, 44, Μ-207**
Ναρκαλιευτικό τύπου 'YMS-1 Class Auxiliary Motor Minesweeper'

Πρώην ‘BYMS  2171’.

Παρελήφθη στο Πειραιά στις 15 Απριλίου 1946. Ιδίου τύπου πλοία 'Ιθάκη', ‘Ζάκυνθος ΙΙ’, ‘Κάλυμνος’, ‘Κεφαλληνία ΙΙ’, ‘Λευκάς’, ‘Παξοί’ και ‘Σύμη’.  Έλαβε μέρος στις επιχειρήσεις του εμφυλίου πολέμου. Στις 6 Ιουνίου 1949 συμμετείχε στις επιχειρήσεις του χωριού Στρατόνι της Χαλκιδικής εναντίον των κομμουνιστών. Διαγράφηκε από τον Στόλο το 1966.

## Πηγές
* BYMS-2171

Κατηγορία:Ελληνικά Ναρκαλιευτικά
Φορτωτήρας

Ο **φορτωτήρας** κοινώς *μπίγα*, (*derrick*), αποτελεί απαραίτητο μέσο εξοπλισμού των πλοίων, και ιδιαίτερα των φορτηγών πλοίων που φέρουν συνηθέστερα ανά δύο ή τέσσερις ανά ιστό (κατάρτι), οι οποίοι και περιλαμβάνονται στα "μέσα φορτοεκφόρτωσης" και χειρισμού των φορτίων σ΄ αυτά.

Ο κάθε φορτωτήρας αποτελείται από δύο σκέλη κυρίως μεταλλικά εκ των οποίων το ένα είναι κινητό (derrick post), και το άλλο ακίνητο καλούμενο ορθωτήρας, ή "ποδάρι της μπίγας" (topping lift), που αποτελεί μόνιμο ιστό ή που μπορεί ακόμα να είναι από ένα μόνο σκέλος κινητό που είναι συνδεδεμένο στον ιστό (κατάρτι).
Η κάτω άκρη του κινητού τμήματος συνδέεται στο κάτω μέρος του ιστού με μια διπλή στεφάνη όπου φέρεται διπλός γυγγλισμός (σύνδεση) που επιτρέπει έτσι τη στροφή του κατά διεύθυνση (δεξιά ή αριστερά), και καθ΄ ύψος, (πάνω και κάτω). Η δε πάνω άκρη του κινητού τμήματος είναι προσδεμένη με ισχυρό συρματόσχοινο που λέγεται **αρτάνη** από ψηλό σημείο του ορθωτήρα ή του ιστού ώστε να σχηματίζει γωνία μ΄ αυτό σε κατακόρυφο επίπεδο. Το συρματόσχοινο αυτό, η αρτάνη, φέρεται μεσω τροχίλου στο κάτω μέρος του ορθωτήρα και από εκεί στο βαρούλκο αρτάνης απ΄ όπου και καθορίζεται το ύψος του κινητού μέρους.
[thumb|left|300px|[Μακέτα φορτηγού πλοίου με 14 φορτωτήρες]] 
Στην πάνω επίσης άκρη του κινητού τμήματος φέρεται γάντζος (ψέλλιο) όπου και στερεώνεται ο τρόχιλος του συσπάστου του φορτωτήρα. Από τον τρόχιλο αυτό φέρεται το συρματόσχοινο ή σχοινί που ονομάζεται επίσημα "**επάρτης**", κοινώς *ρόναρης*, στου οποίου την μία άκρη υφίσταται γάντζος για την αρπαγή του φορτίου, ενώ η άλλη άκρη του, μέσω οδηγών τροχίλων φέρεται στο εξέλικτρο του βαρούλκου με το οποίο και επιτυγχάνεται η ανέλκυση ή καθέλκυση των φορτίων στα κύτη (κοινώς αμπάρια). 
Τέλος για τη στροφή του φορτωτήρα χρησιμοποιούνται εκατέρωθεν "ολκοί" με συρματόσχοινο καλούμενοι "γκάις" (εκ του αγγλικού όρου derrick guay), των οποίων το ελληνικό επίσημο όνομα είναι «*κεροίακες*».

* Σημειώνεται ότι σε κάθε φορτωτήρα θα πρέπει ν΄ αναγράφεται ευκρινώς το όριο φορτίου ασφαλείας που μπορεί να σηκώσει.

Υπάρχουν πολλά επιμέρους είδη φορτωτήρων τα οποία και εξελίσσονται τεχνολογικά. Ο αριθμός τους στα πλοία διαφέρει κατά τύπο και μέγεθος του πλοίου. Εκτός όμως των συνήθων φορτωτήρων για πολύ βαρειά αντικείμενα χρησιμοποιούνται ειδικοί φορτωτήρες που λέγονται κοινώς "μάστερς" (heavy derricks). Με τέτοιους βαρείς φορτωτήρες ήταν εξοπλισμένα παλαιότερα και πολεμικά πλοία όπως θωρηκτά και καταδρομικά που έφεραν "επινήια αεροσκάφη", για την ανέλκυσή τους, καθώς και για τη ταχύτερη ανθράκευσή τους.

Κατηγορία:Ναυτική τέχνη
Κατηγορία:Φόρτωση πλοίου
Νορμπέρ Ρατσιραχονάνα

Ο **Νορμπέρ Ρατσιραχονάνα** (Norbert Lala Ratsirahonana, 1938-) είναι πολιτικός από τη Μαδαγασκάρη, που χρημάτισε πρωθυπουργός του νησιωτικού κράτους και προσωρινός πρόεδρος από το 1996 ως το 1997.

## Πολιτική καριέρα
Γεννήθηκε στην Αντσιρανάνα, στις 18 Νοεμβρίου του 1938. Ίδρυσε και έγινε πρόεδρος του Κόμματος «Κρίνεστε από το Έργο σας» (Asa Vita no Ifampitsarana). Το εν λόγω κόμμα ήταν αντίθετο προς τον πρόεδρο Ντιντιέ Ρατσιράκα. Ο ίδιος ο Ρατσιραχονάνα και το κόμμα του ανήκαν στο συνασπισμό που εξέλεξε τον Αλμπέρ Ζαφί στην προεδρία, το 1993. Με την εκλογή του Ζαφί, διορίστηκε ως πρόεδρος του Ανωτάτου Συνταγματικού Δικαστηρίου.

### Πρωθυπουργός και προσωρινός πρόεδρος
Ο Πρόεδρος Ζαφί διόρισε πρωθυπουργό το Ρατσιραχονάνα στις 28 Μαΐου του 1996. Λίγο αργότερα ο Ζαφί καθαιρέθηκε από το Κοινοβούλιο έπειτα από πρόταση μομφής. Στις 5 Σεπτεμβρίου του 1996 ο δικαστικός έγινε και προσωρινός πρόεδρος. Στον πρώτο γύρο των προεδρικών εκλογών, που διεξήχθησαν στις 3 Νοεμβρίου του 1996, ήρθε 4ος λαμβάνοντας ποσοστό 10,14% των ψήφων, με πρώτους τους Ρατσιράκα, Ζαφί και Εριζό Ραζαφιμαχαλέο. Στον δεύτερο γύρο των προεδρικών εκλογών του 1996 ο Ρατσιραχονάνα υποστήριξε το Ζαφί. Ωστόσο, πρόεδρος εξελέγη ο Ρατσιράκα στις 29 Δεκεμβρίου, με οριακή πλειοψηφία. Στις 9 Φεβρουαρίου του 1997 ορκίστηκε πρόεδρος ο Ρατσιράκα και τερματίστηκε η θητεία του Ρατσιραχονάνα στο ύπατο αξίωμα. Έπειτα από 12 ημέρες αντικαταστάθηκε και ως πρωθυπουργός. Το κόμμα AVI έγινε στη συνέχεια το κυριότερο αντιπολιτευόμενο κόμμα, παρά την αποδυνάμωσή του. Στις βουλευτικές εκλογές του 1998 κέρδισε μόνο 13 επί συνόλου 150 εδρών στο Κοινοβούλιο.

### Μετέπειτα πολιτική δράση
Το 1997 ο δικαστικός έγινε πρόεδρος της Εθνικής Εκτελεστικής Επιτροπής του συνασπισμού της Αντιπολίτευσης με την ονομασία «Πανόραμα».

Το 2001 ο Ρατσιραχονάνα απέσυρε την υποψηφιότητά του για τις προεδρικές εκλογές του 2001 και υποστήριξε την υποψηφιότητα του Μαρκ Ραβαλομανάνα.

Διορίστηκε «απεσταλμένος» του προέδρου επί προεδρίας Ραβαλομανάνα. Το 2006 παραιτήθηκε και τον Αύγουστο της ίδιας χρονιάς ανακοίνωσε την υποψηφιότητά του για το προεδρικό αξίωμα. Σύμφωνα με τα επίσημα αποτελέσματα, στις προεδρικές εκλογές του Δεκεμβρίου του 2006 έλαβε 4,22% των ψήφων και ήρθε 5ος.

## Παραπομπές


Ρατσιραχονανα
Κατηγορία:Αρχηγοί κράτους της Μαδαγασκάρης
Ζάκυνθος ΙΙ (ναρκαλιευτικό)

**Ζάκυνθος ΙΙ ([[Ναρκαλιευτικό]])/ Ν/Α 2209, 27, Μ-212**

Στο Ελληνικό ναυτικό από το 1946.
Ιδίου τύπου πλοία 'Ιθάκη', ‘Ζάκυνθος ΙΙ’, ‘Κάλυμνος’, ‘Κεφαλληνία ΙΙ’, ‘Λευκάς’, ‘Παξοί’ και ‘Σύμη’.
Διαγράφηκε από τον Στόλο το 1972.

Κατηγορία:Ελληνικά Ναρκαλιευτικά
Ιωάννης Α΄ Κομνηνός Αξούχος

Ο **Ιωάννης Μέγας Κομνηνός ο Αξούχος** υπήρξε Αυτοκράτορας της Τραπεζούντας από το 1235 έως το 1238.

Ήταν ο μεγαλύτερος γιος του ιδρυτή της αυτοκρατορίας Αλεξίου Α' Κομνηνού και της Θεοδώρας Αξούχαινας. Διαδέχτηκε στον θρόνο τον θείο του Ανδρόνικο Α' Γίδο. Για τη βασιλεία του οι πληροφορίες είναι ανύπαρκτες και το μόνο γνωστό είναι ότι σκοτώθηκε το 1238 παίζοντας «εν τω τζιγκανιστηρίω», δηλαδή πόλο, ένα είδος έφιππου γκολφ, άθλημα δημοφιλές στην υστεροβυζαντινή αριστοκρατία.

Κανονικά έπρεπε να τον διαδεχτεί ο Ιωαννίκιος, ο πρωτότοκος γιος του, όμως αυτός προτίμησε τον μοναχικό βίο και έτσι τον διαδέχτηκε ο αδελφός του Μανουήλ Α' Κομνηνός.

## Γενεαλογία

## Παραπομπές


Κατηγορία:Αυτοκράτορες της Τραπεζούντας
Κατηγορία:Βυζαντινοί του 13ου αιώνα
Μανουήλ Α΄ Μέγας Κομνηνός

Ο **Μανουήλ Α΄ Μέγας Κομνηνός** (περίπου 1218-1263), υπήρξε Αυτοκράτορας της Τραπεζούντας από το 1238 έως το 1263. Ήταν γιος του Αλεξίου Α' Μεγάλου Κομνηνού και ένας από τους πλέον δραστήριους Αυτοκράτορες. Ο χρονογράφος Μιχαήλ Πανάρετος τον ονομάζει «στρατηγικότατον» και «ευτυχέστατον».

Στο διπλωματικό πεδίο, ανέπτυξε σχέσεις με τον Πάπα της Ρώμης και απεσταλμένοι του πήγαν στην αυλή του Λουδοβίκου Θ' της Γαλλίας για να ζητήσουν νύφη για τον ίδιο.

## Εμπόριο και Οικονομία

Η ευημερία του κράτους του φαίνεται και από την περίφημη εκκλησία της Αγίας Σοφίας που κτίστηκε επί της βασιλείας του στην Τραπεζούντα. Γνωστό ήταν και το ασημένιο νόμισμα και εκδόθηκε εκείνη την εποχή, το ονομαζόμενο «άσπρο», που η κυκλοφορία του επικράτησε στην ευρύτερη περιοχή του Εύξεινου Πόντου. Οι Γεωργιανοί το ονόμαζαν το νόμισμα αυτό «Κιρμανεούλ», δηλαδή νόμισμα του κυρ Μανουήλ.

Ιδιαίτερα η καταστροφή της Βαγδάτης από τους Μογγόλους το 1258, είχε ως αποτέλεσμα να μετατοπισθούν βορειότερα οι εμπορικοί δρόμοι δύσης - ανατολής, περνώντας μέσα από την ίδια την Τραπεζούντα και τον Εύξεινο Πόντο, αντί για τη Μεσόγειο. Το εμπόριο άνθισε, ιδιαίτερα αυτό του μεταξιού και το κράτος της Τραπεζούντας γνώρισε περίοδο πλούτου και ευημερίας.

## Νομίσματα
Έκοψε αργυρά τραχέα, αργυρά άσπρα, αργυρά 1/4 του άσπρου, χάλκινα 27 χιλ. Το πιο γνωστό νόμισμα ήταν το λεγόμενο άσπρο ή ασημένιο, το οποίο κυκλοφορούσε κυρίως στην περιοχή του Εύξεινου Πόντου και οι Γεωργιανοί της περιοχής το αποκαλούσαν Κιρμανουέλ, δηλαδή το νόμισμα του κυρ Μανουήλ. 

Στη μία όψη του νομίσματος, ο αυτοκράτωρ όρθιος κρατά λάβαρο και ακακία ή σφαίρα. Η χείρα του Θεού τον ευλογεί. Επιγραφή: ΜΑΝΟΥΗΛ Ο ΚΟΜΝΗ[ΝΟC].

Στην άλλη ο Άγ. Ευγένιος κρατεί σταυρό. Επιγραφή Ο ΑΓ. ΕVΓENIOC Ο TPAΠΕΖ[OYNTIOC].

## Οικογένεια
Ο Μανουήλ παντρεύτηκε τρεις φορές:
Με την πρώτη σύζυγο, Άννα Ξυλαλόη, που ήταν κόρη Τραπεζούντιου ευγενή, είχε τέκνο:
* Ανδρόνικος Β΄ π. 1240-1266, αυτ. της Τραπεζούντας.

Με τη δεύτερη σύζυγο, τη Ρουσουντάν (Rοusuadan) των Βαγρατιδών-Ιβηρίας, κόρη του Γεωργίου Δ΄ της Γεωργίας, είχε μία κόρη:
* Θεοδώρα πριν το 1253-μετά το 1285, αυτοκράτειρα της Τραπεζούντας.

Με την τρίτη σύζυγο, την Ειρήνη Συρίκαινα, επίσης κόρη Τραπεζούντιου ευγενή, είχε τέσσερα παιδιά:
* Γεώργιος π. 1255-μετά το 1284, αυτοκράτορας της Τραπεζούντας.
* μια κόρη που δεν διασώζεται το όνομά της και παντρεύτηκε τον Δημήτριο Β΄ της Γεωργίας, ανιψιό της Ρουσουντάν.
* μια κόρη που δεν διασώζονται το όνομά της.
* Ιωάννης Β΄ π. 1262-1297, αυτοκράτορας της Τραπεζούντας.

## Παραπομπές


## Γενεαλογία

## Πηγές
* Ιστορία του Ελληνικού Έθνους. Εκδοτική Αθηνών. Τόμος Θ'. Οι Αυτοκράτορες της Τραπεζούντας, σελ. 332. ISBN 960-213-105-5.
* Αποσπάσματα από την ενδέκατη (ελεύθερη) έκδοση της Encyclopædia Britannica (Αγγλικά).

Κατηγορία:Αυτοκράτορες της Τραπεζούντας
Κατηγορία:Βυζαντινοί του 13ου αιώνα
Μανουηλ
Πελεκάνος (αποσαφήνιση)

Ο πελεκάνος είναι ένα πτηνό.

Με την ονομασία αυτή είναι επίσης γνωστό το χωριό Πελεκάνος του νομού Κοζάνης. Συναντάται ακόμη σαν ελληνικό επώνυμο, που μπορεί να αναφέρεται μεταξύ άλλων σε κάποιο από τα παρακάτω πρόσωπα:

* Μιχάλης Πελεκάνος (γενν. 1981), καλαθοσφαιριστής
* Τζωρτζ Πελεκάνος (γενν. 1957), Ελληνοαμερικανός συγγραφέας και σεναριογράφος
Γεώργιος Μπαϊμπάς

Ο **Γεώργιος Μπαϊμπάς** (1848 - 1917) ήταν Έλληνας και ένας από τους σπουδαιότερους δημάρχους του Αγρινίου κατά το διάστημα από το 1899 έως το 1907.

## Βιογραφία
Ο Γεώργιος Μπαϊμπάς ήταν γιος του εύπορου Ιωάννη Μπαϊμπά ο οποίος καταγόταν από το ορεινό χωριό Κόνισκα. Ο Γεώργιος αναδείχτηκε σε έναν από τους σημαντικότερους άνδρες της πόλης με μεγάλη περιουσία και δημοφιλία. Εκλέχτηκε δήμαρχος το 1899 και ήταν ο άνθρωπος που συνέχισε το μεγάλο έργο του σημαντικότερου έως τότε δημάρχου Μιχαήλ Μπέλλου. Συγκεκριμένα, ολοκλήρωσε τη διάνοιξη της κεντρικής κάθετης αρτηρίας της πόλης (σημερινή οδός Παπαστράτου) που είχε σχεδιαστεί και ξεκινήσει από τον Μπέλλο. Επίσης διαμόρφωσε τον σημαντικό δρόμο που ενώνει την κεντρική πλατεία της πόλης με την πλατεία των Καραπανέικων, ο οποίος φέρει σήμερα το όνομά του. Σημαντικό έργο υπήρξε και η κατασκευή τριών γεφυριών σε κεντρικά σημεία της πόλης όπου διέρχονταν εκείνη την εποχή ρέματα, ενώ ασχολήθηκε πολύ και με το θέμα της υδροδότησης. Η θητεία του θεωρείται καθοριστική για την ιστορία της πόλης αφού έκανε έργα υποδομής που βοήθησαν στην παραπέρα εξέλιξή της.

## Πηγές
* 
* 

Κατηγορία:Δήμαρχοι Αγρινίου
Χρήστος Παναγουλόπουλος

thumb|right|Το σκάφος
thumb|right|Άφιξη στη Μαρίνα Φλοίσβου
thumb|right|Απονομή στο ΝΟ Παλ.Φαλήρου
Ο **Χρήστος Δ. Παναγουλόπουλος** πραγματοποίησε *μόνος* Διάπλου του Ατλαντικού ωκεανού με ιστιοπλοϊκό σκάφος.

Γεννήθηκε  στην Αθήνα το 1931 και έζησε το μεγαλύτερο μέρος της ζωής του στο Παλαιό Φάληρο. Ήταν λάτρης του υγρού στοιχείου και ικανός ιστιοπλόος.

Το 1976 μετακόμισε στις Η.Π.Α. όπου και έζησε και εργάστηκε ως το 1989.
Τη περίοδο αυτή αποφάσισε και σχεδίασε την επιστροφή του στην Ελλάδα δια θαλάσσης με ιστιοπλοϊκό. Παρακολούθησε μαθήματα ναυσιπλοΐας στο πανεπιστήμιο της Maryland και αναζήτησε για αρκετά χρόνια το κατάλληλο σκάφος.

Απέπλευσε από την Annapolis  της Maryland με το  KARMADU, ένα  Kamper-Nickolson sloop 34,5 ποδών, στις 30 Μαΐου του 1989 και κατέπλευσε στο Παλαιό Φάληρο το Σεπτέμβριο, με ενδιάμεσες στάσεις στις Βερμούδες, στις Αζόρες, στο Γιβραλτάρ, στο Ρέτζιο, στην Κεφαλονιά και την Αίγινα.

Απεβίωσε στην Αθήνα τον Ιανουάριο του 1993, 3 χρόνια μετά το ταξίδι που είχε αποτελέσει για αυτόν όνειρο ζωής.

Κατηγορία:Έλληνες αθλητές της ιστιοπλοΐας
Αβαντίδας

Ο **Αβαντίδας**, ήταν τύραννος της Σικυώνος. Κατέλαβε την εξουσία το 264 π.Χ. αφού προηγουμένως σκότωσε τους αντιπάλους του, ανάμεσα τους και τον Κλεινία, πατέρα του περίφημου Αράτου. Ο ίδιος ο Άρατος που ήταν τότε μόλις 7 ετών κατάφερε να φυγαδευτεί στο Άργος, από την αδελφή του Αβαντίδα. 

Παρά το τυραννικό καθεστώς του, ο Αβαντίδας κατάφερε και παρέμεινε στην εξουσία επί 13 χρόνια. Δολοφονήθηκε από συνωμότες ενόσω παρακολουθούσε μαθήματα διαλεκτικής φιλοσοφίας, στην αγορά, το 251 π.Χ.. Εν τούτοις οι συνωμότες δεν κατάφεραν να καταλύσουν την τυραννία γιατί τον Αβαντίδα διαδέχθηκε ο πατέρας του, Πασέας, ο οποίος είχε ιδρύσει το περίφημο φερώνυμο *γυμνάσιο* (γυμναστήριο) της Σικυώνος.  Τελικά όμως δολοφονήθηκε και αυτός από τον Νικοκλή,  ο οποίος αντί να καταλύσει τη τυραννία για την οποία στασίασε, επεδίωξε να αναγορευθεί ο ίδιος τύραννος ακόμη πιο τραχύς από τον Αβαντίδα.

Γενικά το όνομα του Αβαντίδα χαρακτηρίζει μια από τις πλέον οδυνηρές και ταραχώδεις εποχές στην ιστορία της Σικυώνος.

## Παραπομπές


## Πηγές
**Νεώτερον Εγκυκλοπαιδικόν Λεξικόν Ηλίου* τ.1ος, σ.23
*Εγκυκλοπαίδεια *Πάπυρος Λαρούς*, εκδ. 1963

Κατηγορία:Αρχαίοι Έλληνες τύραννοι
Κατηγορία:Αρχαίοι Σικυώνιοι
Γιώργος Σταφέτας

Ο **Γιώργος Σταφέτας** ( 26 Ιουλίου 1940 - 25 Δεκεμβρίου 2022)  ήταν Έλληνας τενόρος.

## Βιογραφία
Γεννήθηκε στην Αθήνα. Σπούδασε κλασικό τραγούδι και θέατρο. Είναι πρωταγωνιστής της Εθνικής Λυρικής Σκηνής από το 1986, στην οποία εισήλθε ως έκτακτος χορωδός πρώτη φορά το 1966. Είναι καθηγητής κλασσικού και έντεχνου τραγουδιού, μελοδραματικής τέχνης και αγωγής του λόγου στο ωδείο "Ανδρέας Λ. Κορδός". Απεβίωσε στις 25 Δεκεμβρίου 2022.

## Έργα
Ερμήνευσε ρόλους τενόρου στα έργα (ενδεικτική λίστα):
*Οι απάχηδες των Αθηνών
*Ο Βαφτιστικός
*Χριστίνα
*Νυχτερίδα
*Μαντάμ Μπάτερφλαϊ
*Η Εύθυμη Χήρα
*Ο Μαγικός Αυλός
*Το Σπίτι των 3 Κοριτσιών
*Η Φωτιά
*Φάλσταφ
*Τόσκα
*Αντριάνα Λεκουβρέρ
*Το μυστικό της Σουζάνας
*Άλμπερτ Χέρινγκ
*Παραμύθια του Χόφμαν
*Μανόν Λεσκώ
*Τζάννι Σκίκκι
*Έξυπνη
*Ο Κονρουά και οι κόπιες του
*Οθέλλος
*Ντον Πασκουάλε
*Μπόρις Γκοντούνοφ
*Αρραβωνιάσματα στο μοναστήρι
*Η κόρη της Δύσης
*Κουρέας της Σεβίλλης
*Χορός Μεταμφιεσμένων
*Χώρα του Μειδιάματος
*Κωνσταντίνος Παλαιολόγος
*Σονάμπουλα
*Kiss me Kate
*Sow boat    
Έχει δημοσιεύσει δέκα ποιητικές συλλογές: 
# Νύχτα Τριακοστή Όγδοη Α' και Β' Έκδοση 
# Επιστολές Προς Φιλόκαλον
# Έγινες ψυχοφθόρος κονιορτοστρόβιλος μακροτάξιδου ονείρου
# Εγωισμός Ταριχευμένου Ολοζώντανος
# Όταν τρέχει αίμα από τα δέντρα ανησυχώ
# Λαχένεια κόρη του Μεγαλοδιαβάτορα Τορφνών
# Είδος Πύθωνα
# Βασιλεμένος ήλιος Έκπτωτος
# Τίναγμα πουλιού σκόνη
# Δαίμονες και ξωτικά
#

----

## Δισκογραφία

*"Ο ΚΟΝΡΟΥΑ ΚΑΙ ΟΙ ΚΟΠΙΕΣ ΤΟΥ" ΠΕΡΙΚΛΗΣ ΚΟΥΚΟΣ 1995 PHORMIGX
----

## Παραπομπές


## Βιβλιογραφία
* Ποιήση, Σύγχρονη Νεοελληνική Λογοτεχνία, Ανθολογία Α' Εκδόσεις Νέα Σκέψη

Κατηγορία:Έλληνες τενόροι
Κατηγορία:Έλληνες ποιητές
Κατηγορία:Νεοέλληνες ποιητές